钦定古今图书集成/明伦汇编/闺媛典/第341卷 > 西河少女
## 钦定古今图书集成/明伦汇编/闺媛典/第341卷 > 西河少女

按《汾阳县志》：西河少女，神仙伯山甫甥。汉遣使者经
西河，于城东见女子笞一老翁，头发皓白，跪而受杖。
使者怪问之，答曰：“此妾儿也。昔妾舅氏伯山甫，得神
仙之道，隐居华山，愍妾多病，授以神药，渐复少容。今
此儿不肯服药，致此衰老行不及，故与杖耳。”使者问
年，答曰：“妾年百一十岁，儿年七十矣。”此女寻入华山。